
RAPORT
asupra proiectul de Lege privind acordarea unui sprijin financiar pentru creşterea calităţii producţiei obţinute pe pajişti
În conformitate cu prevederile art. 95 şi 115 din Regulamentul 
Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere, în fond, în procedură de urgenţă cu proiectul de Lege privind acordarea unui sprijin financiar pentru creşterea calităţii producţiei obţinute pe pajişti, transmisă cu adresa nr. PLx 863 din 10 decembrie 2007, înregistrată sub nr. 24/645 din 11 decembrie 2007.
Potrivit prevederilor art. 75 alineatele (1) şi (3)  din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de prima Cameră sesizată, a adoptat proiectul de Lege în şedinţa din 27 noiembrie 2007.
Consiliul Legislativ a avizat favorabil proiectul de Lege, cu unele observaţii şi propuneri, conform avizului nr. 713 din 4 iunie  2007 iar Guvernul şi Comisia juridică, de disciplină şi imunităţi nu susţin proiectul de Lege.
Proiectul de Lege are ca obiect de reglementare acordarea unui sprijin financiar de 100 de lei pe hectar producătorilor agricoli care deţin şi exploatează pajişti, pentru achiziţionarea de seminţe selecţionate şi fertilizanţi pentru efectuarea lucrărilor necesare creşterii calităţii producţiei obţinute pe pajişti.
În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat proiectul de lege sus menţionat, în şedinţa din 20 februarie 2008.
La dezbaterea proiectului de Lege a participat ca invitat,în conformitate cu prevederile art. 54 şi 55 din Regulamentul Camerei Deputaţilor, republicat, domnul Töke István, secretar de stat în Ministerul Agriculturii şi Dezvoltării Rurale. 

Din numărul total de 26 membri ai Comisiei pentru agricultură, silvicultură, industrie alimentară şi servicii specifice au fost prezenţi la lucrări 25 de membri. 
În raport cu obiectul şi conţinutul său,  proiectul de Lege face parte din categoria legilor ordinare. 
În urma dezbaterii s-a hotărât,  cu 17 voturi pentru respingere şi 8 voturi împotrivă, respingerea proiectul de Lege privind acordarea unui sprijin financiar pentru creşterea calităţii producţiei obţinute pe pajişti din următorul motiv : 
· ajutoarele de stat trebuie notificate de către statele membre şi aprobate de Comisia Europeană.

PREŞEDINTE,                                                    SECRETAR,

Dr. Atilla KELEMEN
                                Vasile MOCANU
Consilier, dr.Anton PĂŞTINARU    
                                                                                                    
Expert, Gabriela CIUREA

